Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
8 Jehanɛ ɔ, ngɛ niye ní nɛ a kɛ sã afɔle kɛ ha wɔhi ɔ blɔ fa mi ɔ: Wa le kaa wɔ tsuo wa ngɛ nile. Nile woɔ e he nɔ, se suɔmi fiaa nɔ kɛ maa si.
2 Ke nɔ ko susuɔ kaa e le nɔ́ ko ɔ, e li jamɛ a nɔ́ ɔ kaa bɔ nɛ e sa kaa e le ɔ lolo.
3 Se ke nɔ ko suɔ Mawu ɔ, Mawu hu le jamɛ a nɔ ɔ.
4 Jehanɛ ɔ, ngɛ niye ní nɛ a kɛ sã afɔle kɛ ha wɔhi a yemi blɔ fa mi ɔ, wa le kaa wɔ be he wami ko kulaa ngɛ je ɔ mi, nɛ Mawu ko be kaa nɔ kake pɛ.
5 Ejakaa e ngɛ mi kaa ní komɛ ngɛ nɛ a tsɛɔ mɛ mawuhi ngɛ hiɔwe aloo zugba a nɔ, kaa bɔ nɛ "mawuhi" fuu kɛ "nyɔmtsɛmɛ" fuu ngɛ ɔ mohu lɛɛ,
6 se ngɛ wɔɔ lɛɛ wa blɔ fa mi ɔ, ngɛ anɔkuale mi ɔ, Mawu kake lɛ ngɛ, Tsɛ ɔ, nɔ nɛ e mi lɛ níhi nɛ ngɛ ɔ tsuo je, nɛ wa ngɛ kɛ ha lɛ ɔ; nɛ Nyɔmtsɛ kake lɛ ngɛ, Yesu Kristo, nɔ nɛ e nɔ lɛ níhi nɛ ngɛ ɔ tsuo gu kɛ ba, nɛ e nɔ lɛ wɔ hu wa gu kɛ ba.
7 Se pi nihi tsuo nɛ a ngɛ nile nɛ ɔ. Se ni komɛ lɛɛ akɛnɛ be ko nɛ be ɔ a ja wɔhi he je ɔ, a yeɔ niye ní kaa nɔ́ ko nɛ a kɛ sã afɔle kɛ ha wɔ, nɛ akɛnɛ a he nile gbɔjɔ he je ɔ, lɔ ɔ bleɔ a he nile ɔ.
8 Se niye ní be wɔ ngɔe kɛ su Mawu he haa; ke wa yi ɔ, wa gbee we si, nɛ ke wa ye hu ɔ, wa ná we nɔ́ ko tsɔ.
9 Se nyɛɛ ya nɔ nɛ nyɛɛ hyɛ nɛ hi nɛ he blɔ nɛ nyɛ ngɛ nɛ nyɛɛ kɛ mwɔɔ nyɛ yi mi kpɔ ɔ nɛ ko pee tɛmi tɛ kɛ ha nihi nɛ a gbɔjɔ ɔ.
10 Ejakaa mo nɛ o ngɛ nile ɔ, ke nɔ ko na mo nɛ o ngɛ ní yee ngɛ wɔ tsu ko mi ɔ, anɛ nɔ nɛ e gbɔjɔ ɔ, e he nile be gboe hluu po kaa e ma ya ye niye ní nɛ a kɛ sã afɔle kɛ ha wɔhi lo?
11 Enɛ ɔ he ɔ, o kɛ o nile ɔ ngɛ nɔmlɔ nɛ e gbɔjɔ ɔ hɛ mi kpatae, o nyɛmi ɔ nɛ Kristo ba gbo ngɛ e he ɔ.
12 Ke nyɛ pee yayami kɛ si nyɛ nyɛmimɛ ngɛ blɔ nɛ ɔ nɔ, nɛ nyɛ plaa a he nile nɛ gbɔjɔ ɔ, nyɛ ngɛ yayami pee kɛ ngɛ Kristo sie.
13 Lɔ ɔ he ɔ, ke niye ní haa nɛ ye nyɛmi nane tɔ̃tɔ̃ɔ ɔ, i be muɔ lo yee hu gblegbleegble konɛ ma ko ha nɛ ye nyɛmi ɔ nane nɛ tɔ̃tɔ̃.